Шулай ҙа беҙ матди байлыҡҡа йәбешеп ятҡан халыҡ түгел, был проблемалар хәл ителер ул. Бына йәштәрҙең ситкә китеүе, уларҙың балаларының туған телен онотоуы ҙур бәлә. Бынан өс йыл элек район мәктәптәрендә башҡорт теле сит тел кимәлендә генә тороп ҡалғайны, бер аҙ шаулап, кире башҡортса уҡытыуға күсереүгә өлгәшә алдыҡ. Бөгөнгө көндә район үҙәгендә генә был хәл күҙәтелә, киләсәктә уны төҙәтәсәкбеҙ, тип хужалар вәғәҙә бирә биреүгә. Бына мин 10-сы класты тамамлағансы алгебраны ла, химияны ла, башҡа фәндәрҙе лә башҡортса уҡыным, был миңә юғары белем алырға ҡамасауламаны. Аҡылың булмаһа, ҡытайса уҡыһаң да, бер нәмә лә инмәҫ башыңа. Ә туған тел, киреһенсә, кешенең аңын, зиһенен үҫтереүсе булып тора. Халыҡты бит тел билдәләй, шуны гел иҫтә тотайыҡ.